Kunak, Sabah

**Kunak** ialah sebuah daerah yang terletak di Bahagian Tawau, timur negeri Sabah, Malaysia. Pusat pentadbiran daerah ini terletak di Pekan Kunak. Majoriti penduduk di Daerah Kunak merupakan masyarakat beretnik Bajau dan Suluk.

## Etimologi
Kunak pada asalnya dikenali dengan nama "Mostyn". Nama Kunak dipercayai berasal daripada sebuah kapal laut yang berlabuh di Teluk Darvel pada tahun 1960.

## Sejarah
Pada mulanya, Kunak ditadbir di bawah Pejabat Daerah Lahad Datu tetapi mencapai status sebagai sebuah daerah penuh pada 1 Jun 1981.

## Pentadbiran
Daerah Kunak ditadbir oleh Majlis Daerah Kunak yang berpusat di Pekan Kunak. 

Daerah Kunak terbahagi kepada dua mukim iaitu Mukim Pangi dan Mukim Madai yang merangkumi 35 buah kampung.

# Mukim Pangi 
# Mukim Madai

## Demografi
Berdasarkan bancian Malaysia 2020, jumlah penduduk di daerah Kunak ialah seramai 68,893 orang dengan kepadatan penduduk 60 orang perkilometer persegi yang dikategorikan sebagai taburan penduduk sederhana. Majoriti penduduk di Daerah Kunak merupakan Bumiputera termasuklah etnik Bajau, Suluk, Bugis, Melayu Cocos, Kadazan-Dusun.

### Agama
Di daerah Kunak, agama Islam merupakan agama paling ramai penganut dengan peratusan lebih 96 peratus diikuti agama Kristian sebanyak tiga peratus. Agama Buddha, Hindu dan lain-lain serta tidak beragama mencatatkan kurang satu peratus.

## Kemudahan awam
Jeti A terletak kira-kira lima kilometer dari bandar yang bernama Pengkalan Kunak. Sebatang jalan tunggal dibarisi oleh kedai papan (mungkin setinggan) membawa kepada jeti dan pasar basah.

Pada tahun 2002, sebuah hospital kerajaan 76 katil talah dibina di bandar tersebut. Pada masa yang sama, sebatang lebuh raya baharu menghubungkan Kunak ke bandar Semporna juga telah dibuka.

### Sekolah

Terdapat tiga buah sekolah menengah utama di Kunak iaitu SMK Kunak Jaya, SMK Kunak dan SMK Madai. Kunak juga mempunyai beberapa sekolah kebangsaan seperti SRJK Cina (C) Pai Sheng , SK Kunak 1, SK Kunak Jaya dan SK Ladang Binuang.

## Ekonomi
Sektor pertanian merupakan aktiviti utama bagi daerah Kunak. Kira-kira 80,000 hektar kawasan tanah di daerah Kunak sesuai untuk aktiviti pertanian. Terdapat lebih kurang 120 estet (100 ekar ke atas) di daerah Kunak. Mengikut laporan daripada Jabatan Pertanian, tanah seluas 72,272.75 hektar telah ditanami dengan kelapa sawit, koko, kelapa, dan tanaman-tanaman kontan lain. Antara syarikat besar yang mempunyai estet di daerah ini ialah Golden Hope, IOI, Guthrie, Taiko dan Mycom. Kebanyakan syarikat besar ini berkecimpung dalam bidang penanaman kelapa sawit. Syarikat-syarikat ini memiliki lebih 70 peratus daripada tanaman kelapa sawit di daerah Kunak.

### Koko

Penanaman koko secara komersial telah bermula sejak tahun 1960-an. Bagaimanapun, tanaman koko tidak lagi dianggap tanaman penting pada hari ini. Banyak estet telah menebang pokok koko untuk diganti dengan tanaman kelapa sawit. Sebab utama yang mendorong kepada pengurangan tanaman koko adalah dari segi penjagaan yang mana tanaman koko memerlukan tenga buruh yang ramai yang menyebabkan kos pemeliharaan meningkat. Pada hari ini, keluasan tanaman koko di daerah Kunak ialah lebih kurang 11455.06 hektar sahaja dan kebanyakan daripada ladang koko dipunyai oleh individu dan pekebun-pekebun kecil. Hasil koko dijual ke bandar Tawau di mana terdapat kilang memproses biji koko. 

### Perikanan

Perikanan merupakan salah satu aktiviti ekonomi harian yang penting bagi penduduk daerah Kunak. Aktiviti menangkap ikan boleh dikatakan telah menjadi satu tradisi bagi penduduk bumiputera tempatan yang kebanyakan menetap di pesisiran pantai. Mereka ini menjalankan kegiatan menangkap ikan untuk dijual di pasar untuk kehidupan harian. Jumlah pengeluaran yang dilaporkan di pasar harian daerah ialah 438 tan metrik (rekod Jabatan Perikanan). Jumlah nelayan yang direkodkan Jabatan Perikanan di daerah ini ialah lebih kurang 1200 orang. Manakala nelayan sambilan ialah 350 orang, jumlah bot yang ada di daerah ini ialah 254 buah. Selain daripada nelayan tempatan, daerah ini juga mempunyai 2 buah syarikat iaitu Thai Chia Marine dan Lucky Ocean yang beroperasi secara komersial dalam industri perikanan. Kedua-dua syarikat ini mengusahakan kilang baja ikan secara komersil. Kedua-dua syarikat ini mempunyai kapasiti pengeluaran 9840 tan metrik setahun. Jumlah pengeluaran baja ikan pada tahun 1997 dan 1998 ialah 4332 tan metrik. Kesemua baja ikan digunakan dalam negeri (Pengeluaran Hasil-Hasil Laut Daerah Kunak 1995 - 2000).

## Galeri

File:Kunak Sabah TownViews-02.jpg|Salah satu kedai lama di Kunak.
File:Kunak Sabah SimeDarbyPalmoilStorage-01.jpg|Tangki simpanan minyak sawit di Sime Darby di Kunak.
File:Sunset in Kunak.jpg|Matahari terbenam di Kunak


## Rujukan


## Pautan luar
* Pejabat Daerah Kunak